তথ্যবিবরণী নম্বর : ১৮১৬

**ক্রীড়ার উন্নয়নে সরকারের পাশাপাশি বেসরকারি প্রতিষ্ঠানকে এগিয়ে আসতে হবে**

 **--- মহিলা ও শিশু বিষয়ক প্রতিমন্ত্রী**

ঢাকা, ১৫ অগ্রহায়ণ (৩০ নভেম্বর) :

 দেশের ক্রীড়া ক্ষেত্রের উন্নয়নে সরকারের পাশাপাশি বেসরকারি প্রতিষ্ঠান ও ব্যক্তিদের এগিয়ে আসার আহ্বান জানিয়েছেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। তিনি বলেন, দেশের খেলাধুলা, শিক্ষা ও সংস্কৃতির বিকাশের জন্য সরকারের পৃষ্ঠপোষকতার পাশাপাশি বেসরকারি পৃষ্ঠপোষকতা প্রয়োজন।

 প্রতিমন্ত্রী আজ ঢাকায় পল্টনে কাবাডি স্টেডিয়ামে ‘সিটি গ্রুপ নারী কাবাডি লীগ ২০২৩’ এর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী ফজিলাতুন নেসা বলেন, জাতির পিতা সদ্য স্বাধীন দেশে খেলার উন্নয়নে অগ্রগামী ভূমিকা পালন করেছেন। তিনি মহিলা ক্রীড়া সংস্থা, কাবাডি ফেডারেশন প্রতিষ্ঠা ও কাবাডিকে জাতীয় খেলা ঘোষণা করেন। বাংলাদেশে খেলাধুলার উন্নয়ন ও তৃণমূল পর্যায়ে খেলাধুলাকে ছড়িয়ে দিতে অসামান্য অবদান রেখে গেছেন জাতির পিতার সুযোগ্য পুত্র, বাংলাদেশে আধুনিক ক্রীড়া অঙ্গনের রূপকার, ক্রীড়া সংগঠক, আবাহনী ক্লাবের প্রতিষ্ঠাতা, ক্রীড়াবিদ বীর মুক্তিযোদ্ধা ক্যাপ্টেন শেখ কামাল।

 ঢাকা ওয়ারি জোনের উপপুলিশ কমিশনার ইকবাল হোসেনের সভাপতিত্বে উদ্বোধন অনুষ্ঠানে বিশেষ অতিথি ছিলেন ঢাকা মেট্রোপলিটন পুলিশ কমিশনার হাবিবুর রহমান, বিপিএম (বার), আব্দুল মোনেম লিঃ এর এমডি এ এস এম মাঈনুদ্দিন মোনেম। এছাড়া ক্রীড়া সংগঠক মোল্লা আবু কাউছার, এম এ মান্নানসহ ক্রীড়া অঙ্গনের ব্যক্তিবর্গ উপস্থিত ছিলেন।

 প্রতিমন্ত্রী বলেন, পারিবারিক ও সামাজিক কারণ এবং সুযোগ-সুবিধার অভাবে মেয়েরা একসময় খেলাধুলায় পিছিয়ে ছিল। প্রধানমন্ত্রী শেখ হাসিনা নারীদের খেলাধুলায় অংশগ্রহণ বৃদ্ধি করার জন্য সময়োপযোগী কার্যক্রম গ্রহণ করেছেন। প্রতি উপজেলায় স্টেডিয়াম নির্মাণ করেছেন। ক্রীড়ার সকল ক্ষেত্রে নারীরা সাফল্য অর্জন করেছে। ২০২২ সালে বাংলাদেশে প্রথমবারের মতো মেয়েদের হাত ধরে সাফ ফুটবলের শিরোপা আসে।

 উল্লেখ্য, সিটি গ্রুপ নারী কাবাডি লীগ ২০২৩ এ ১১টি কাবাডি দল অংশগ্রহণ করছে। প্রথম দিনে বাংলাদেশ পুলিশ বনাম ঝিনাইদহ জেলার খেলায় বাংলাদেশ পুলিশ জয়ী হয়।

#

আলমগীর/সায়েম/শফি/রফিকুল/জয়নুল/২০২৩/১৯৫৫ঘণ্টা

তথ্যবিবরণী                                                                                          নম্বর : ১৮১৫

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ১৫ অগ্রহায়ণ (৩০ নভেম্বর) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৮২ শতাংশ। এ সময় ৩৬৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৭৭৫ জন।

#

সুলতানা/সায়েম/শফি/রফিকুল/শামীম/২০২৩/১৮৪২ ঘণ্টা

তথ্যবিবরণী                                                                                                         নম্বর : ১৮১৪

**ময়মনসিংহ ২ আসনে মনোনয়নপত্র জমা দিলেন গণপূর্ত প্রতিমন্ত্রী**

ময়মনসিংহ, ১৫ অগ্রহায়ণ (৩০ নভেম্বর) :

          দ্বাদশ জাতীয় সংসদ নির্বাচনে ১৪৭, ময়মনসিংহ -২ (তারাকান্দা-ফুলপুর) সংসদীয় আসনে বাংলাদেশ আওয়ামী লীগের মনোনীত প্রার্থী, গৃহায়ন ও গণপূর্ত প্রতিমন্ত্রী শরিফ আহমেদ আজ তারাকান্দা উপজেলা নির্বাহী অফিসার ও সহকারী রিটার্নিং কর্মকর্তা মিজাবে রহমতের নিকট মনোনয়নপত্র জমা দেন।

          এ সময় তারাকান্দা ও ফুলপুর উপজেলা আওয়ামী লীগ ও এর বিভিন্ন অঙ্গ ও সহযোগী সংগঠনের নেতৃবৃন্দ উপস্থিত ছিলেন।

          মনোনয়নপত্র জমা দেওয়ার পর স্থানীয় সাংবাদিকদের এক প্রশ্নের জবাবে তিনি বলেন, প্রধানমন্ত্রী শেখ হাসিনার নেতৃত্বে গত ১৫ বছরে দেশের অন্যান্য স্থানের মতো ফুলপুর ও তারাকান্দায় ব্যাপক উন্নয়নকর্ম সাধিত হয়েছে। আগামী দ্বাদশ জাতীয় সংসদ নির্বাচনে বিজয়ী হলে এই উন্নয়নের ধারাবাহিকতা বজায় রাখতে আমি সর্বাত্মক প্রচেষ্টা চালাবো। একই সাথে নতুন নতুন উন্নয়ন প্রকল্প বাস্তবায়নের জন্য চেষ্টা করব। প্রধানমন্ত্রী শেখ হাসিনার নেতৃত্বে ২০৪১ সালের মধ্যে একটি উন্নত সমৃদ্ধ স্মার্ট বাংলাদেশ বিনির্মাণের লক্ষ্যে তারাকান্দা ও ফুলপুরবাসীকে নিয়ে ঐক্যবদ্ধভাবে কাজ করতে চাই।

          অবাধ সুষ্ঠু ও নিরপেক্ষ নির্বাচনে আওয়ামী লীগের মনোনীত প্রার্থী হিসেবে তিনি জয়ের ব্যাপারে’ দৃঢ় আশাবাদ ব্যক্ত করেন। একই সাথে হরতাল, অবরোধ, নৈরাজ্য ও অগ্নিসন্ত্রাস পরিত্যাগ করে বিএনপিকে তিনি নির্বাচনে আসার আহ্বান জানান।

#

 রেজাউল/সায়েম/শফি/সঞ্জীব/রফিকুল/জয়নুল/২০২৩/১৯৪৫ঘণ্টা

তথ্যবিবরণী নম্বর : ১৮১৩

**নৌকার প্রশ্নে বঙ্গবন্ধুর সৈনিকেরা কখনো আপস করে না**

 **--- এনামুল হক শামীম**

শরীয়তপুর, ১৫ অগ্রহায়ণ (৩০ নভেম্বর) :

 পানি সম্পদ উপমন্ত্রী ও আওয়ামী সাবেক সাংগঠনিক সম্পাদক একেএম এনামুল হক শামীম বলেছেন, নৌকার প্রশ্নে জাতির পিতা বঙ্গবন্ধু শেখ মুজিবুর রহমানের সৈনিকরা কখনো আপস করে না। আওয়ামী লীগ যখনই ঐক্যবদ্ধ হয়, তখনই নৌকার বিজয় আসে। আর নৌকার বিজয় মানেই দেশের উন্নয়ন, সমৃদ্ধি। ঐক্যবদ্ধ আওয়ামী লীগের কাছে কোনো অপশক্তি টিকবে না। বঙ্গবন্ধুকন্যা শেখ হাসিনার উন্নয়নের কথা জনগণের কাছে তুলে ধরতে হবে। এজন্য দলের প্রতিটি নেতাকর্মীকে ঐক্যবদ্ধভাবে কাজ করতে হবে।

 আজ শরীয়তপুরের নড়িয়া উপজেলা ও সখিপুর থানা আওয়ামী লীগ আয়োজিত বিশেষ বর্ধিত সভায় প্রধান অতিথির বক্তৃতায় উপমন্ত্রী এসব কথা বলেন।

 এনামুল হক শামীম বলেন, প্রধানমন্ত্রী শেখ হাসিনার নেতৃত্বে দেশ আজ উন্নয়নের মহাসড়কে। গত ১৫ বছরে যে উন্নয়ন হয়েছে, তা বিগত কোনো সরকার করতে পারেনি। এই উন্নয়নের ধারাবাহিকতা ধরে রাখতে হলে নৌকার বিকল্প নেই। নৌকায় ভোট দিয়ে শেখ হাসিনাকে পঞ্চমবারের মতো প্রধানমন্ত্রী করতে হবে। তবেই দেশ এগিয়ে যাবে। তিনি বলেন, এই মুহুর্তে সবচেয়ে জনপ্রিয় নেত্রী শেখ হাসিনা। আর জনপ্রিয় দল আওয়ামী লীগ। দেশবাসীর সামনে এখন সুযোগ এসেছে উন্নয়নের ধারাবাহিকতা ধরে রাখতে আবারও বঙ্গবন্ধুকন্যাকে প্রধানমন্ত্রী নির্বাচিত করা।

 সভায় বক্তব্য রাখেন জেলা আওয়ামী লীগের সহসভাপতি ওহাব বেপারী, বীর মুক্তিযোদ্ধা হাবিবুর রহমান সিকদার, আওয়ামী লীগের কেন্দ্রীয় বিজ্ঞান ও প্রযুক্তি উপ-কমিটির সদস্য জহির সিকদার, নড়িয়া পৌরসভার মেয়র আবুল কালাম আজাদ, উপজেলা আওয়ামী লীগের সভাপতি বীর মুক্তিযোদ্ধা ফজলুল হক মাল, সাধারণ সম্পাদক হাসানুজ্জামান খোকন, সখিপুর থানা আওয়ামী লীগের সভাপতি ও ভেদরগঞ্জ উপজেলা চেয়ারম্যান হুমায়ুন কবির মোল্যা, সাধারণ সম্পাদক আতিকুর রহমান মানিক সরকার প্রমুখ।

#

গিয়াস/সায়েম/শফি/রফিকুল/জয়নুল/২০২৩/১৯২০ ঘণ্টা

তথ্যবিবরণী নম্বর : ১৮১২

**বিদ্যুৎ পরিষেবা গ্রাহকদের কাছে আরো সহজলভ্য করার উদ্যোগ নেয়া হয়েছে**

 **--- বিদ্যুৎ প্রতিমন্ত্রী**

ঢাকা, ১৫ অগ্রহায়ণ (৩০ নভেম্বর) :

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বিদ্যুৎ পরিষেবা গ্রাহকদের কাছে আরো সহজলভ্য করার উদ্যোগ নেয়া হয়েছে। সাশ্রয়ীমূল্যে মানসম্পন্ন নিরবচ্ছিন্ন বিদ্যুৎ সরবরাহ করা অন্যতম চ্যালেঞ্জ। প্রযুক্তির ব্যবহার যত বাড়বে সেবার মান ও সেবা প্রদানও তত উন্নত হবে।

 প্রতিমন্ত্রী আজ বিদ্যুৎ ভবনে অনুষ্ঠিত গ্রাহক সন্তুষ্টি সমীক্ষার চূড়ান্ত প্রতিবেদন নিয়ে মন্তব্যকালে এসব কথা বলেন। অনুষ্ঠানে অন্যান্যের মাঝে বিদ্যুৎ বিভাগের সিনিয়র সচিব মোঃ হাবিবুর রহমান ও পাওয়ার সেলের মহাপরিচালক মোহাম্মদ হোসাইন-সহ দপ্তর প্রধানগণ উপস্থিত ছিলেন।

 প্রতিমন্ত্রী বলেন, চতুর্থ শিল্পবিপ্লবের সুফল নিতে হলে নিরবচ্ছিন্ন বিদ্যুৎ অপরিহার্য। বিদ্যুৎ ও জ্বালানির সাশ্রয়ী ব্যবহার করতে ঐক্যবদ্ধ প্রচেষ্টা অব্যাহত রাখতে হবে।

 পাওয়ার সেলের ব্যবস্থাপনায় ÔCustomer Satisfaction Survey with Recommendation of Quality Power Supply including SAIDI/SAIFIÕ শীর্ষক সমীক্ষা কার্যক্রমের পরামর্শক প্রতিষ্ঠান Micro Industries Development Assistance and Services (MIdAS), Bangladesh, ১৫ হাজার ২৪৫ জন গ্রাহকের মধ্যে এই সমীক্ষা পরিচালনা করা হয়েছে। যার মধ্যে আবাসিক গ্রাহক ১৩ হাজার ৮৬২ (৯০ দশমিক ৯৩ ভাগ), শিল্প গ্রাহক ১৩৫ (শূন্য দশমিক ৮৯ ভাগ), বাণিজ্যিক গ্রাহক ১ হাজার ২২০ (৮ ভাগ) এবং সেচ গ্রাহক ২৮ জন (শূন্য দশমিক ১৮ ভাগ)। প্রাপ্ত বৈদ্যুতিক পরিষেবার ৯৩ দশমিক ৮১ ভাগ গ্রাহক সন্তোষ প্রকাশ করেছে। পরিষেবার মান সম্পর্কে সন্তুষ্টি প্রকাশ করেছেন ৮৭ দশমিক ১৩ ভাগ এবং কাক্সিক্ষত সময়ের মধ্যে পরিষেবা প্রাপ্তি নিয়ে ৯২ দশমিক ৯৭ ভাগ সন্তোষ প্রকাশ করেছেন। কল সেন্টার/হটলাইনের মাধ্যমে অভিযোগের সাড়া প্রদান সম্পর্কে ৮৯ দশমিক শূন্য ১ ভাগ গ্রাহক ইতিবাচক মতামত দিয়েছেন।

 সমীক্ষায় গ্রাহক সেবা কেন্দ্রে আধুনিক ও ওয়ান স্টপ ডিজিটাল সার্ভিস সেন্টার করা, লজিস্টিক সাপোর্ট বৃদ্ধি, অনলাইন বিলিং সিস্টেম, প্রিপেইড মিটারের সংখ্যা বাড়ানো, দক্ষ ও কারিগরি জ্ঞানসম্পন্ন লোকবল বাড়ানো, তদারকি সভা নিয়মিত করা, মেরামত কার্যক্রম সম্পর্কে গ্রাহকদের পূর্বেই অবহিত করা ইত্যাদি বিষয়ে পরামর্শ দেয়া হয়েছে।

#

আসলাম/সায়েম/শফি/রফিকুল/জয়নুল/২০২৩/১৯৫০ ঘণ্টা

তথ্যবিবরণী                                                                                                                      নম্বর : ১৮১১

**বিএনপি নামক ‘কারাগারে’ বন্দি তাদের নেতারা**

 **--- তথ্য ও সম্প্রচার মন্ত্রী**

ঢাকা, ১৫ অগ্রহায়ণ (৩০ নভেম্বর) :

            তথ্য ও সম্প্রচার মন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপির মূল নেতৃত্ব কার্যত তাদের দলের নেতাদের বিএনপি নামক ‘কারাগারের মধ্যে বন্দি করে রেখেছে, যেখান থেকে বের হয়ে কেউ নির্বাচন করতে পারবে না। এর কারণ বিএনপি করলে এখন কোনো নির্বাচন করা যায় না, সংসদ নির্বাচন, উপজেলা নির্বাচন, ইউনিয়ন পরিষদ নির্বাচনও করা যায় না। আর তাদের সিদ্ধান্ত হয় সাত সমুদ্র তেরো নদীর ওপার থেকে, যার সাথে বাস্তবতার কোনো সম্পর্ক নাই।’

            আজ সচিবালয়ে মন্ত্রণালয়ের সভাকক্ষে সাংবাদিকদের সঙ্গে মতবিনিময়কালে এক প্রশ্নের জবাবে মন্ত্রী এসব কথা বলেন।

            ‘তবে বিএনপি নামক এই কারাগার থেকে অনেকেই বের হয়ে এসেছেন’ উল্লেখ করে মন্ত্রী বলেন, ‘আজকে অনেকেই মনোনয়নপত্র জমা দিয়েছে। বিএনপি সাবেক সংসদ সদস্য, কেন্দ্রীয় কমিটির সদস্য তারা অনেকেই মনোনয়নপত্র জমা দিয়েছে। বিএনপির অনেক নেতাই স্বীকার করে যে, আসলে এই সিদ্ধান্তগুলো বিএনপিকে ধীরে ধীরে ধ্বংসের দিকে ঠেলে দিচ্ছে।’

            হাছান মাহ্‌মুদ বলেন, ‘বিএনপি এখন আকাশের দিকে আর পশ্চিমের দিকে তাকিয়ে থাকে, যদি কিছু হয়। এভাবে একটি দল টিকে থাকতে পারে না। বিএনপি আজকে আবার হরতাল ডেকেছে এবং আরো নাকি কর্মসূচি দেবে। কিন্তু এই হরতালে জনগণের কোনো সাড়া নেই এবং বিএনপি মূল নেতৃত্বের এই সিদ্ধান্তের সাথে বিএনপির নেতাকর্মীরা কেউ একমত নয়। নির্বাচনি আমেজ ও ডামাডোলে বিএনপির সমস্ত কর্মসূচি হাওয়ায় মিলিয়ে গেছে। তারা একটি হাস্যকর দলে রূপান্তরিত হয়েছে। আমি আশা করবো বিএনপি এই অপরাজনীতির পথ থেকে বের হয়ে সুস্থ ধারার রাজনীতিতে ফিরে আসবে।’

            ‘ট্রান্সপারেন্সি ইন্টারন্যাশনাল বাংলাদেশ (টিআইবি) বলেছে, অংশগ্রহণমূলক নির্বাচনের লক্ষণ দেখা যাচ্ছে না’ এ নিয়ে প্রশ্নের জবাবে তথ্যমন্ত্রী বলেন, ‘অংশগ্রহণমূলক নির্বাচন টিআইবি নির্বাচনের দিন দেখতে পাবে। টিআইবি’র প্রতি প্রশ্ন, ২৮ অক্টোবর থেকে দেশে সহিংসতা হচ্ছে, প্রধান বিচারপতির বাসভবনে, জাজেস কমপ্লেক্সে, এমন কি পুলিশ হাসপাতালে হামলা চালানো হল, নার্সদেরকে অপদস্ত করা হল, এম্বুলেন্সসহ ১৯টি গাড়ি জ¦ালিয়ে দেওয়া হলো, রোগীবাহী এম্বুলেন্সে হামলা চালানো হল, জীবন্ত মানুষকে বাসের মধ্যে পুড়িয়ে হত্যা করা হল, এ নিয়ে টিআইবি’র কী বিবৃতি, কী বক্তব্য?’

            হাছান মাহ্‌মুদ বলেন, ‘কাউকে ঘুষি মারলে, ধাওয়া করলে টিআইবি বিবৃতি দেয় আর এতো চোরাগোপ্তা হামলা, অগ্নিসন্ত্রাস, মানুষ পুড়িয়ে হত্যা করা হচ্ছে সে নিয়ে আপনাদের জোরালো কোনো বক্তব্য দেখতে পাচ্ছি না। এভাবে টিআইবি আসলে নিজেদের গ্রহণযোগ্যতা হারিয়ে ফেলেছে। টিআইবি যদি মনে করে একটি দল অংশগ্রহণ না করলে সেটি অংশগ্রহণমূলক নয়, তাহলে সেটি টিআইবির চিন্তার বা বোঝার দৈন্য। আজকে দেশে যে উৎসাহ উদ্দীপনা তৈরি হয়েছে ইনশাআল্লাহ নির্বাচনে জনগণের ব্যাপক অংশগ্রহণ থাকবে। আর গণতন্ত্রে দল নয়, গণতন্ত্রে জনগণের অংশগ্রহণ হচ্ছে মুখ্য।’

            সাংবাদিকরা এ সময় ‘পোশাক শ্রমিক নেতা কল্পনা আক্তার কার এজেন্ট’ প্রশ্ন করলে সম্প্রচারমন্ত্রী বলেন, ‘তিনি কার এজেন্ট আমি জানি না, আপনারা খুঁজে বের করুন। তবে এক বছরে যতোবার তিনি বিদেশ গেছেন এবং বিদেশ যাত্রায় ১৪-১৫ লাখ টাকা খরচ হয়েছে, তা থেকে প্রশ্ন আসে একজন শ্রমিক নেতার এতো টাকা কোথা থেকে আসে, এতোবার বিদেশ যাত্রারই বা কেন প্রয়োজন।’

#

আকরাম/শফি/রফিকুল/জয়নুল/২০২৩/১৮০০ ঘণ্টা

 তথ্যবিবরণী                                                                                                নম্বর : ১৮১০

**স্কুল ও কলেজের শিক্ষক-কর্মচারীদের নভেম্বর মাসের সরকারি অংশের বেতন-ভাতার চেক হস্তান্তর**

ঢাকা, ১৫ অগ্রহায়ণ (৩০ নভেম্বর) :

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানমূহের (স্কুল ও কলেজ) শিক্ষক-কর্মচারীগণের নভেম্বর ২০২৩ মাসের বেতন-ভাতার সরকারি অংশের ৮টি চেক অনুদান বন্টনকারী অগ্রণী ও রুপালী ব্যাংক লিমিটেড, প্রধান কার্যালয়ে এবং জনতা ও সোনালী ব্যাংক লিমিটেড, স্থানীয় কার্যালয়ে হস্তান্তর করা হয়েছে।

আগামী ৭ ডিসেম্বর পর্যন্ত সংশ্লিষ্ট শাখা ব্যাংক হতে বেতন-ভাতার সরকারি অংশ উত্তোলন করা যাবে।

#

বিপুল/জামান/রবি/মাসুম/২০২৩/১২২৫ ঘণ্টা